Rikard Wolff

Jan Rikard Wolff (født 8. april 1958 i Farsta i Stockholm, død 17. november 2017 i Stockholm) var en svensk skuespiller og visesanger. Han vokste opp i Gubbängen i Farsta og i Karlstad. 

Rikard Wolff fikk sitt store gjennombrudd som skuespiller i 1992 med filmen Änglagård. Oppfølgeren Änglagård – sommeren etter (1994) fikk ikke like stor suksess som den første filmen. Den tredje filmen, Änglagård – alle gode ting er tre, kom i 2010.

Som sanger var han kjent for det norske publikum ikke minst for sitt samarbeid med Kari Bremnes, både på plate (Desemberbarn, utgitt på Kirkelig kulturverksted (2001) og på konsertturnéer. I 2008 deltok han som en av flere artister på Kirkelig kulturverksteds utgivelse Sorgen og gleden – HKH Kronprinsesse Mette-Marits utvalgte salmer. Platen Tango (2009) ga Rikard Wolff også ut på Kirkelig kulturverksted.

I 2011 ble Wolff tildelt medaljen Litteris et Artibus for «framstående konstnärliga insatser som skådespelare».

Biografi 
Rikard Wolff vokste opp i Gubbängen i Farsta og fra 10-årsalderen i Karlstad. Han begynte i 1978 på "Skara skolscen" og begynte sin profesjonelle skuespillerkarriere i teatergruppen "Vågspel" i Södertälje. I perioden 1980–1982 virket han ved Hilda Hellwigs Teater Aurora, der han spilte tittelrollen i Friedrich Schillers Don Carlos 1981. Han studerte musikk og fra 1982 opptrådte og turnerte han med mange sangforestillinger på scene og i TV, spesielt franske chansons av Edith Piaf, Jacques Brel og "Barbara", men også for eksempel Barbro Hörberg, Maria Callas og Karl Gerhard.

Karriere 
1984–1987 studerte han ved Teaterhögskolan i Malmö, der han gikk i samme klasse som blant andre Björn Kjellman og Gerhard Hoberstorfer. Allerede i studietiden innledet Rikard Wolff et stadig tilbakevendende samarbeid med regissøren Rickard Günther med tittelrollen i eksamensproduksjonen Mefisto. Disse sorgfulle og pasjonert utstrålende karakterer har han siden ofte gestaltet. I studietiden innledet han også et samarbeid med Suzanne Osten og Unga Klara (en del av en del av Stockholms stadsteater) i Affären Danton (1986). Rikard Wolff filmdebuterte i Suzanne Ostens Livsfarlig film (1988). Med den sentrale rollen som poeten Paul Andersson hadde i Birgitta Stenbergs TV-serie Apelsinmannen (1990), ble han et kjent ansikt for et større publikum. Dette ledet til enda et langvarig regissørsamarbeide, denne gang med Colin Nutley med en serie langfilmer etter Änglagård i 1992, som ble et gjenombrudd for Rikard Wolff sammen med Helena Bergström. De to ble senere ansett som et radarpar. Han har siden medvirket i en rekke filmer og TV-produksjoner.

På scenen har han opptrådt ved en rekke teatere og blant annet spilt på Dramaten i for eksempel I väntan på Godot (1990) som lufferpar sammen med Thommy Berggren, Hamlet på Östgötateatern (1995), Zac i A Chorus Line (2002) på GöteborgsOperan, Shakespeares Richard III (2006) på Riksteatern, konfransieren i Colin Nutleys oppsetting av Cabaret (2008) med mer på 
Stockholms stadsteater. Han har også spilt fremtredende roller på Malmö stadsteater, Malmö Opera, Göteborgs stadsteater, Teater Galeasen og Vasateatern. Rollen som Antonio Salieri i Peter Schaffers Amadeus spilte han både på Riksteatern 1994 og på Stockholms stadsteater 2005. Rikard Wolff har også skrevet og framført egne og nykomponerte sanger og spilt inn en grammofonplater. I 2001 fikk han en Grammis for albumet Min allra största kärlek. Wolff deltok i innvielsen av Friends Arena, der han blant annet framførte en av sine mest kjente sanger, «Pojken på månen». Han medvirket i Melodifestivalen i 2013 med bidraget "En förlorad sommar", skrevet av Tomas Andersson Wij. Han kom på syvendeplass i delkonkurransen i Göteborg. 

I 2011 utkom hans selvbiografi Rikitikitavi. Hans siste filmrolle ble som antagonisten i Jakten på tidskristallen, som var SVTs julekalender i 2017. En av hans siste offentlige opptredener ble den 9. april 2017, to dagar efter terrorangrepet på Drottninggatan i Stockholm 7. april 2017, da han sang "Lovsång till kärleken" for et stort publikum på Sergels torg.

Privatliv 
Rikard Wolff fikk sammen med Stina Gardell en datter som er født 2005.
 
Rikard Wolff led av lungeemfysem, for det meste forårsaket av en uvanlig form av α₁-antitrypsinmangel, og døde som følge av det på sykehuset den 17. november 2017.

Filmografi (i utvalg) 
 1988 – Livsfarlig film
 1990 – Blankt vapen
 1990 – Den svarta cirkeln (TV-serie)
 1990 – Apelsinmannen (TV-serie)
 1990 – Honungsvargar
 1990 – S*M*A*S*H (TV-serie)
 1991 – Riktiga män bär alltid slips
 1992 – Jönssonligan & den svarta diamanten
 1992 – Änglagård
 1994 – Zorn
 1994 – Änglagård - andra sommaren
 1994 – Lejonkungen (svensk stemme til Scar)
 2000 – Gossip
 2001 – Så vit som en snö
 2004 – Desmonds trashade äppelträd
 2004 – Tre solar
 2006 – Desmond & träskpatraskfällan
 2008 – Angel
 2010 – Så olika
 2010 – Änglagård – tredje gången gillt
 2010 – Alice i underlandet (svensk stemme til Absolem)
 2015 – En underbar jävla jul
 2016 – Sömnincidenter (stemme til Ciceronen)
 2017 – Jakten på tidskristallen (TV-serie) (Julkalender)

Diskografi 
 1991 – Recital
 1995 – Pojken på månen
 1997 – Stjärnklara nätter
 2000 – Min allra största kärlek
 2001 – Desemberbarn (med Kari Bremnes)
 2003 – Du får mig om jag får dig
 2004 – Chanson suicide
 2005 – Allt du kan önska!
 2009 – Tango
 2013 – Första lågan
 2015 – Jul På Orkesterplass (sammen med KORK, Anita Skorgan, Rim Banna, Sondre Bratland og Solveig Slettahjell)

Referanser

Eksterne lenker 
 
 Om Rikard Wolff i Dramatens Rollbok 
 
 

Svenske skuespillere
Svenske sangere
Mottakere av Litteris et Artibus